กฎกระทรวงกฎกระทรวงกำหนดหลักเกณฑ์วิธีการ และเงื่อนไขการขึ้นทะเบียนที่ปรึกษาพ.ศ. ๒๕๖๐[๑] อาศัยอำนาจตามความในมาตรา ๕ วรรคหนึ่ง และมาตรา ๗๓ วรรคสองแห่งพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. ๒๕๖๐รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ข้อ ๑ ในกฎกระทรวงนี้ที่ปรึกษา หมายความว่าบุคคลธรรมดาหรือนิติบุคคลที่ประกอบอาชีพประกอบกิจการหรือบริการให้คำปรึกษาหรือแนะนำทางด้านวิศวกรรม สถาปัตยกรรม ผังเมืองกฎหมาย เศรษฐศาสตร์ การเงิน การคลัง สิ่งแวดล้อม วิทยาศาสตร์ เทคโนโลยี สาธารณสุขศิลปวัฒนธรรม การศึกษาวิจัย หรือด้านอื่นตามที่สำนักงานประกาศกำหนดที่ปรึกษาอิสระ หมายความว่าบุคคลธรรมดาที่ประกอบอาชีพในการเป็นที่ปรึกษาและได้ขึ้นทะเบียนการเป็นที่ปรึกษากับสำนักงานที่ปรึกษานิติบุคคลหมายความว่า นิติบุคคลที่ประกอบกิจการหรือให้บริการในการเป็นที่ปรึกษา และได้ขึ้นทะเบียนการเป็นที่ปรึกษากับสำนักงานบุคลากรที่ปรึกษา หมายความว่าบุคคลที่สำเร็จการศึกษาในระดับปริญญาตรี ปริญญาโท และปริญญาเอกมาแล้ว มากกว่าสิบปีห้าปี และสองปี ตามลำดับ จากสถาบันการศึกษาที่สำนักงาน ก.พ. รับรองและมีประสบการณ์ในการทำงานในสาขาที่เกี่ยวข้องมากกว่ากึ่งหนึ่งของแต่ละระดับการศึกษาและปฏิบัติงานเต็มเวลาการทำงานปกติของที่ปรึกษานิติบุคคลนั้นหนังสือรับรอง หมายความว่าหนังสือที่สำนักงานออกให้เพื่อแสดงว่าได้มีการขึ้นทะเบียนให้เป็นที่ปรึกษาอิสระหรือที่ปรึกษานิติบุคคลองค์กรของรัฐ หมายความว่า(๑)ส่วนราชการที่มีการจัดตั้งหน่วยบริการรูปแบบพิเศษตามกฎหมายว่าด้วยระเบียบบริหารราชการแผ่นดินและกฎหมายจัดตั้งหน่วยงานนั้นกำหนดให้จัดทำภารกิจในการเป็นที่ปรึกษา(๒)หน่วยงานในกำกับดูแลของรัฐและรัฐวิสาหกิจตามกฎหมายว่าด้วยการบริหารหนี้สาธารณะ และกฎหมายจัดตั้งหน่วยงานนั้นกำหนดให้จัดทำภารกิจในการเป็นที่ปรึกษาแต่ไม่รวมสถาบันการศึกษาของรัฐสถาบันการศึกษา หมายความว่าสถานศึกษาที่จัดการศึกษาระดับอุดมศึกษาหรือสถานศึกษาอื่นที่จัดการศึกษาที่เทียบเท่าระดับอุดมศึกษาสมาคม หมายความว่าสมาคมที่ได้จดทะเบียนจัดตั้งขึ้นตามประมวลกฎหมายแพ่งและพาณิชย์และให้หมายความรวมถึงองค์กรอื่นใดที่มีวัตถุประสงค์ในการจัดตั้งและการดำเนินงานในลักษณะคล้ายคลึงกับสมาคมที่จัดตั้งขึ้นตามประมวลกฎหมายแพ่งและพาณิชย์ศูนย์ข้อมูล หมายความว่าศูนย์ข้อมูลที่ปรึกษา สำนักงานบริหารหนี้สาธารณะ กระทรวงการคลังผู้อำนวยการ หมายความว่าผู้อำนวยการสำนักงานบริหารหนี้สาธารณะสำนักงาน หมายความว่าสำนักงานบริหารหนี้สาธารณะข้อ ๒ให้สำนักงานจัดทำจรรยาบรรณการเป็นที่ปรึกษาเพื่อเผยแพร่ให้ที่ปรึกษาอิสระและที่ปรึกษานิติบุคคลทราบและยึดถือเป็นแนวปฏิบัติในการทำหน้าที่เป็นที่ปรึกษาหมวด ๑ประเภทคุณสมบัติและลักษณะต้องห้าม และหลักเกณฑ์การขึ้นทะเบียน ข้อ ๓การขึ้นทะเบียนเป็นที่ปรึกษาตามกฎกระทรวงนี้มี ๒ ประเภท ได้แก่(๑) ที่ปรึกษาอิสระ(๒) ที่ปรึกษานิติบุคคลข้อ ๔ที่ปรึกษาอิสระตามข้อ ๓ (๑) ต้องมีคุณสมบัติและไม่มีลักษณะต้องห้าม ดังต่อไปนี้(๑) มีสัญชาติไทย(๒) สำเร็จการศึกษาในระดับปริญญาตรี ปริญญาโทและปริญญาเอกมาแล้ว มากกว่าสิบปีห้าปี และสองปี ตามลำดับจากสถาบันการศึกษาที่สำนักงาน ก.พ. รับรองและมีประสบการณ์ในการทำงานในสาขาที่เกี่ยวข้องมากกว่ากึ่งหนึ่งของแต่ละระดับการศึกษา(๓) ไม่เป็นกรรมการผู้จัดการ ผู้จัดการหรือดำรงตำแหน่งอื่นใดที่มีลักษณะงานคล้ายคลึงกัน หรือเป็นบุคลากรที่ปฏิบัติงานประจำในหน่วยงานใด(๔)ไม่อยู่ในระหว่างต้องโทษจำคุกโดยคำพิพากษาถึงที่สุดให้จำคุก(๕) ไม่เป็นบุคคลวิกลจริต หรือคนไร้ความสามารถ(๖) มีคุณสมบัติและไม่มีลักษณะต้องห้ามตามมาตรา ๖๔ (๑)(๒) (๕) หรือ (๖)ข้อ ๕ที่ปรึกษานิติบุคคลตามข้อ ๓ (๒) ต้องมีคุณสมบัติและไม่มีลักษณะต้องห้ามดังต่อไปนี้(๑) จดทะเบียนจัดตั้งเป็นนิติบุคคลในประเทศไทย(๒) มีวัตถุประสงค์ในการเป็นที่ปรึกษา(๓)มีทุนจดทะเบียนที่ชำระแล้วตั้งแต่หนึ่งล้านบาทขึ้นไป(๔)มีจำนวนหุ้นของผู้มีสัญชาติไทยถือหุ้นไม่น้อยกว่าร้อยละห้าสิบเอ็ดซึ่งมีสิทธิในการออกเสียงและจำหน่ายได้แล้วทั้งหมด(๕)มีกรรมการและกรรมการผู้มีอำนาจลงนามผูกพันเป็นผู้มีสัญชาติไทยมากกว่ากึ่งหนึ่ง(๖) มีบุคลากรที่ปรึกษาที่มีสัญชาติไทยไม่น้อยกว่าสองคน(๗) มีคุณสมบัติและไม่มีลักษณะต้องห้ามตามมาตรา ๖๔ (๒)(๕) หรือ (๖)ความในวรรคหนึ่ง (๓) และ (๔) มิให้ใช้บังคับกับสถาบันการศึกษามูลนิธิ หรือสมาคม และความในวรรคหนึ่ง (๓) (๔) และ (๕)มิให้ใช้บังคับกับองค์กรของรัฐข้อ ๖ในการทำหน้าที่เป็นที่ปรึกษาหากต้องมีใบอนุญาตประกอบวิชาชีพหรือต้องได้รับอนุญาตในการประกอบกิจการให้ที่ปรึกษายื่นเอกสารดังกล่าวต่อสำนักงานเพื่อประกอบการพิจารณาขึ้นทะเบียนที่ปรึกษาด้วยข้อ ๗กรณีที่ปรึกษาที่ไม่มีคุณสมบัติตามข้อ ๔ (๑) หรือไม่มีคุณสมบัติตามข้อ ๕(๔) หรือ (๕)หากหน่วยงานของรัฐที่มีอำนาจหน้าที่ตามกฎหมายได้อนุญาตหรือให้ความเห็นชอบให้ที่ปรึกษารายนั้นสามารถประกอบอาชีพหรือประกอบกิจการในประเทศไทยและกรณีของที่ปรึกษาที่ต้องมีใบอนุญาตประกอบวิชาชีพได้ดำเนินการตามหลักเกณฑ์และเงื่อนไขที่กฎหมายว่าด้วยวิชาชีพนั้นกำหนดไว้แล้วให้สำนักงานขึ้นทะเบียนเป็นที่ปรึกษาตามกฎกระทรวงนี้ได้ข้อ ๘การคำนวณประสบการณ์โครงการของที่ปรึกษาอิสระหรือที่ปรึกษานิติบุคคลให้พิจารณาจากสัญญาจ้างที่ปรึกษาหนังสือยืนยันผลงานการเป็นที่ปรึกษา เอกสารระบุขอบเขตงานจ้างที่ปรึกษาที่ออกโดยผู้ว่าจ้างหรือหลักฐานอื่นตามที่ศูนย์ข้อมูลกำหนดโดยให้นับเฉพาะโครงการที่ได้ดำเนินการแล้วเสร็จ ทั้งนี้ มูลค่าขั้นต่ำของโครงการให้เป็นไปตามที่สำนักงานประกาศกำหนดข้อ ๙ที่ปรึกษาอิสระมีสามระดับ ได้แก่(๑) ที่ปรึกษาอิสระระดับหนึ่ง ต้องมีคุณสมบัติ ดังต่อไปนี้(ก) มีประสบการณ์ในการเป็นที่ปรึกษาไม่น้อยกว่าห้าปี(ข) มีประสบการณ์โครงการไม่น้อยกว่าห้าโครงการ(๒) ที่ปรึกษาอิสระระดับสอง ต้องมีคุณสมบัติดังต่อไปนี้(ก) มีประสบการณ์ในการเป็นที่ปรึกษาไม่น้อยกว่าสามปี(ข) มีประสบการณ์โครงการไม่น้อยกว่าสามโครงการ(๓) ที่ปรึกษาอิสระระดับสามหมายถึง ที่ปรึกษาอิสระที่ขาดคุณสมบัติตาม (๑) หรือ (๒)ข้อ ๑๐ที่ปรึกษานิติบุคคลมีสามระดับ ได้แก่(๑) ที่ปรึกษานิติบุคคลระดับหนึ่ง ต้องมีคุณสมบัติดังต่อไปนี้(ก) จดทะเบียนจัดตั้งเป็นนิติบุคคลไม่น้อยกว่าสามปี(ข) มีประสบการณ์โครงการไม่น้อยกว่าห้าโครงการ(ค) มีบุคลากรที่ปรึกษาไม่น้อยกว่าห้าคนซึ่งมีประสบการณ์ในการเป็นที่ปรึกษาไม่น้อยกว่าห้าปี(๒) ที่ปรึกษานิติบุคคลระดับสอง ต้องมีคุณสมบัติดังต่อไปนี้(ก) จดทะเบียนจัดตั้งเป็นนิติบุคคลไม่น้อยกว่าสามปี(ข) มีประสบการณ์โครงการไม่น้อยกว่าสามโครงการ(ค)มีบุคลากรที่ปรึกษาไม่น้อยกว่าสองคนซึ่งมีประสบการณ์ในการเป็นที่ปรึกษาไม่น้อยกว่าสามปีที่ปรึกษานิติบุคคลใดขาดคุณสมบัติตามหลักเกณฑ์ที่กำหนดไว้ใน (๒) (ก)อาจเป็นที่ปรึกษานิติบุคคลระดับสองได้หากมีประสบการณ์โครงการไม่น้อยกว่าสามโครงการ และมีบุคลากรที่ปรึกษาไม่น้อยกว่าสองคนซึ่งมีประสบการณ์ในการเป็นที่ปรึกษาไม่น้อยกว่าห้าปี(๓) ที่ปรึกษานิติบุคคลระดับสาม หมายถึงที่ปรึกษานิติบุคคลที่ขาดคุณสมบัติตาม (๑) หรือ (๒)ข้อ ๑๑สำนักงานจะขึ้นทะเบียนให้เป็นที่ปรึกษาอิสระหรือที่ปรึกษานิติบุคคลในสาขาใดสาขาหนึ่งหรือหลายสาขา ดังต่อไปนี้(๑) สาขาการเกษตรและการพัฒนาชนบท(Agriculture and Rural Development Sector: AG)(๒) สาขาอุตสาหกรรมก่อสร้าง (Building Sector:BU)(๓) สาขาการศึกษา (Education Sector: ED)(๔) สาขาพลังงาน (Energy Sector: EG)(๕) สาขาสิ่งแวดล้อม (Environment Sector: EV)(๖) สาขาการเงิน (Finance Sector: FI)(๗) สาขาสาธารณสุข (Health Sector: HE)(๘) สาขาอุตสาหกรรม (Industry Sector: IN)(๙) สาขาประชากร (Population Sector: PO)(๑๐)สาขาเทคโนโลยีสารสนเทศและการสื่อสาร (Information and Communication Technology Sector: ICT)(๑๑) สาขาการท่องเที่ยว (Tourism Sector: TO)(๑๒) สาขาการคมนาคมขนส่ง (TransportationSector: TR)(๑๓) สาขาการพัฒนาเมือง (Urban DevelopmentSector: UD)(๑๔) สาขาการประปาและสุขาภิบาล (Water Supply and Sanitation Sector: WS)(๑๕) สาขากฎหมาย (Law Sector: LW)(๑๖) สาขามาตรฐานคุณภาพ (QualityStandard Sector: QS)(๑๗) สาขาการบริหารและการพัฒนาองค์กร (Management and Institutional Development Sector: MID)(๑๘) สาขาการประชาสัมพันธ์ (Public Relations Sector: PR)(๑๙) สาขาการวิจัยและการประเมินผล (Research and Evaluation Sector: RE)(๒๐) สาขาเบ็ดเตล็ด (Miscellaneous Sector: MS)การจำแนกลักษณะของแต่ละสาขาให้เป็นไปตามที่ศูนย์ข้อมูลกำหนดและเผยแพร่ไว้ในระบบเครือข่ายสารสนเทศของศูนย์ข้อมูลการเปลี่ยนแปลงหรือเพิ่มเติมสาขาตามวรรคหนึ่งให้เป็นไปตามที่สำนักงานประกาศกำหนดข้อ ๑๒สำนักงานจะขึ้นทะเบียนให้เป็นที่ปรึกษาอิสระในสาขาใดนั้นที่ปรึกษาอิสระจะต้องมีประสบการณ์โครงการในสาขานั้นไม่น้อยกว่าสามโครงการข้อ ๑๓สำนักงานจะขึ้นทะเบียนให้เป็นที่ปรึกษานิติบุคคลในสาขาใดนั้น จะพิจารณาจากเงื่อนไขดังต่อไปนี้(๑) วัตถุประสงค์ของการจัดตั้งที่ปรึกษานิติบุคคลต้องมีความสอดคล้องกับสาขาที่จะได้รับการขึ้นทะเบียน(๒)มีประสบการณ์โครงการในสาขานั้นไม่น้อยกว่าสามโครงการ(๓)มีบุคลากรที่ปรึกษาที่มีความเชี่ยวชาญโดยตรงในแต่ละสาขาไม่น้อยกว่าหนึ่งคนหมวด ๒การขึ้นทะเบียนและอัตราค่าธรรมเนียม ข้อ ๑๔ที่ปรึกษาที่ประสงค์จะขึ้นทะเบียนเป็นที่ปรึกษาอิสระหรือที่ปรึกษานิติบุคคลให้กรอกข้อมูลผ่านระบบเครือข่ายสารสนเทศของศูนย์ข้อมูล ทั้งนี้ วิธีการและขั้นตอนในการดำเนินการให้เป็นไปตามที่สำนักงานประกาศกำหนดข้อ ๑๕สำนักงานจะตรวจสอบความถูกต้องครบถ้วนของข้อมูลที่ที่ปรึกษาได้ดำเนินการตามข้อ๑๔ หากเป็นไปตามที่กำหนดในหมวด ๑ ประเภท คุณสมบัติและลักษณะต้องห้าม และหลักเกณฑ์การขึ้นทะเบียนสำนักงานจะขึ้นทะเบียนการเป็นที่ปรึกษาอิสระหรือที่ปรึกษานิติบุคคล แล้วแต่กรณีให้แล้วเสร็จภายในสี่สิบวันนับแต่วันที่ข้อมูลครบถ้วนและถูกต้องหนังสือรับรองการขึ้นทะเบียนตามวรรคหนึ่งให้เป็นไปตามแบบที่สำนักงานกำหนดข้อ ๑๖ให้สำนักงานเรียกเก็บค่าธรรมเนียมการขึ้นทะเบียนที่ปรึกษาตามกฎกระทรวงนี้ในอัตราดังต่อไปนี้(๑) การขึ้นทะเบียนเป็นที่ปรึกษาอิสระ จำนวน ๕,๐๐๐ บาท(๒) การขึ้นทะเบียนเป็นที่ปรึกษานิติบุคคล จำนวน ๑๐,๐๐๐ บาทอัตราค่าธรรมเนียมตามวรรคหนึ่ง ให้สำนักงานพิจารณาทบทวนทุกห้าปีเงินค่าธรรมเนียมที่ได้รับตามวรรคหนึ่งให้สำนักงานนำไปใช้จ่ายได้เพื่อประโยชน์ในการดำเนินงานของศูนย์ข้อมูลตามระเบียบที่ได้รับความตกลงจากกระทรวงการคลังตามกฎหมายว่าด้วยเงินคงคลังหมวด ๓การประเมินผลการปฏิบัติงานของที่ปรึกษา ข้อ ๑๗การประเมินผลการปฏิบัติงานของที่ปรึกษาให้เป็นไปตามระเบียบที่รัฐมนตรีประกาศกำหนดตามมาตรา ๗๓ วรรคสาม มาตรา ๑๐๖ วรรคสี่หรือมาตรา ๑๐๘ ทั้งนี้ระเบียบดังกล่าวอย่างน้อยต้องกำหนดในเรื่องหลักเกณฑ์และวิธีการประเมินผลคณะกรรมการประเมินผลและการปรับลดระดับการเป็นที่ปรึกษาหมวด ๔การเปลี่ยนแปลงและการเพิ่มเติมข้อมูล ข้อ ๑๘ที่ปรึกษานิติบุคคลที่มีการเปลี่ยนแปลงบุคลากรที่ปรึกษาให้แจ้งข้อมูลให้สำนักงานทราบผ่านทางระบบเครือข่ายสารสนเทศของศูนย์ข้อมูลภายในสามสิบวันนับแต่วันที่มีการเปลี่ยนแปลงดังกล่าวทั้งนี้ ตามที่สำนักงานประกาศกำหนดหากการดำเนินการตามวรรคหนึ่งมีผลทำให้ที่ปรึกษานิติบุคคลขาดคุณสมบัติตามข้อ ๕ให้ที่ปรึกษานิติบุคคลดำเนินการแก้ไขให้เป็นไปตามหลักเกณฑ์ดังกล่าวให้แล้วเสร็จและแจ้งให้สำนักงานทราบภายในเก้าสิบวัน นับแต่วันที่มีการเปลี่ยนแปลงหรือก่อนวันที่จะมีการลงนามในสัญญาจ้างที่ปรึกษากับหน่วยงานของรัฐหากการดำเนินการตามวรรคหนึ่งมีผลทำให้ต้องปรับลดระดับหรือสาขาของที่ปรึกษานิติบุคคลตามข้อ ๑๐ หรือข้อ ๑๓แล้วแต่กรณีให้ที่ปรึกษานิติบุคคลดำเนินการแก้ไขให้เป็นไปตามหลักเกณฑ์ดังกล่าวให้แล้วเสร็จและแจ้งให้สำนักงานทราบภายในเก้าสิบวัน นับแต่วันที่มีการเปลี่ยนแปลงหากที่ปรึกษานิติบุคคลไม่สามารถดำเนินการแก้ไขได้สำนักงานจะปรับลดระดับหรือสาขาที่ได้ขึ้นทะเบียนไว้ ในกรณีเช่นนี้ให้นำความในข้อ๑๐ และข้อ ๑๓ มาใช้บังคับโดยอนุโลมข้อ ๑๙ที่ปรึกษาอิสระหรือที่ปรึกษานิติบุคคลที่มีการเปลี่ยนแปลงหรือเพิ่มเติมข้อมูลอื่นใดนอกเหนือจากข้อ๑๘ ให้ดำเนินการตามแนวทางที่กำหนดไว้ตามข้อ ๑๘ วรรคหนึ่งที่ปรึกษาอิสระหรือที่ปรึกษานิติบุคคลที่มีความประสงค์จะเพิ่มเติมประสบการณ์โครงการให้แจ้งให้สำนักงานทราบเป็นรายไตรมาสโดยดำเนินการผ่านทางระบบเครือข่ายสารสนเทศของศูนย์ข้อมูล ทั้งนี้ ตามที่สำนักงานประกาศกำหนดหมวด ๕การเพิกถอนและการยกเลิกการขึ้นทะเบียน ข้อ ๒๐เมื่อปรากฏกรณีใดกรณีหนึ่งดังต่อไปนี้ สำนักงานจะเพิกถอนการขึ้นทะเบียนเป็นที่ปรึกษาตามกฎกระทรวงนี้(๑)ที่ปรึกษาอิสระหรือที่ปรึกษานิติบุคคลยื่นเอกสารอันเป็นเท็จเพื่อประกอบการพิจารณาขึ้นทะเบียนกำหนดระดับหรือสาขา(๒)หน่วยงานของรัฐแจ้งว่าที่ปรึกษาอิสระหรือที่ปรึกษานิติบุคคลยื่นข้อเสนออันเป็นเท็จ(๓)ที่ปรึกษาอิสระหรือที่ปรึกษานิติบุคคลที่ถูกปรับลดระดับตามระเบียบที่ออกตามข้อ ๑๗ข้อ ๒๑ภายใต้บังคับข้อ ๑๘ วรรคสอง ในกรณีที่ปรึกษาอิสระหรือที่ปรึกษานิติบุคคลที่ขาดคุณสมบัติหรือมีลักษณะต้องห้ามข้อ๔ ข้อ ๕ หรือข้อ ๖ แล้วแต่กรณี สำนักงานจะยกเลิกการขึ้นทะเบียนที่ปรึกษาหรือสาขาแล้วแต่กรณีข้อ ๒๒ที่ปรึกษาอิสระหรือที่ปรึกษานิติบุคคลที่ถูกเพิกถอนการขึ้นทะเบียนตามข้อ ๒๐(๑) (๒) หรือ (๓)จะขอขึ้นทะเบียนใหม่ได้เมื่อครบกำหนดสองปีนับแต่วันที่ถูกเพิกถอนที่ปรึกษาอิสระหรือที่ปรึกษานิติบุคคลที่ถูกยกเลิกการขึ้นทะเบียนตามข้อ๒๑ จะขอขึ้นทะเบียนใหม่ได้ เมื่อมีคุณสมบัติหรือไม่มีลักษณะต้องห้ามแล้วข้อ ๒๓ที่ปรึกษานิติบุคคลที่ได้จดทะเบียนเลิกกิจการสำนักงานจะยกเลิกการขึ้นทะเบียนที่ปรึกษาข้อ ๒๔ที่ปรึกษาอิสระหรือที่ปรึกษานิติบุคคลที่มีความประสงค์จะยกเลิกการขึ้นทะเบียนที่ปรึกษาให้มีหนังสือแจ้งให้สำนักงานทราบเพื่อยกเลิกการขึ้นทะเบียนนั้นหมวด ๖การอุทธรณ์ ข้อ ๒๕ในกรณีที่สำนักงานดำเนินการอย่างใดอย่างหนึ่ง ดังต่อไปนี้(๑) ไม่รับขึ้นทะเบียนตามข้อ ๑๕(๒)ปรับลดระดับของที่ปรึกษาอิสระหรือที่ปรึกษานิติบุคคลตามระเบียบที่ออกตามข้อ ๑๗(๓)ปรับลดระดับของที่ปรึกษาอิสระหรือที่ปรึกษานิติบุคคลหรือสาขาที่ได้ขึ้นทะเบียนไว้ตามข้อ ๑๘ วรรคสาม(๔) เพิกถอนการขึ้นทะเบียนที่ปรึกษาตามข้อ ๒๐ (๑) (๒)หรือ (๓)(๕)ยกเลิกการขึ้นทะเบียนที่ปรึกษาเนื่องจากขาดคุณสมบัติหรือมีลักษณะต้องห้ามตามข้อ ๒๑ให้ที่ปรึกษาอิสระหรือที่ปรึกษานิติบุคคลมีสิทธิอุทธรณ์ต่อสำนักงานโดยยื่นคำอุทธรณ์เป็นหนังสือต่อสำนักงานภายในสิบห้าวันนับแต่วันที่ได้รับแจ้งเป็นหนังสือจากสำนักงานข้อ ๒๖เมื่อสำนักงานได้รับคำอุทธรณ์ตามข้อ ๒๕ ให้พิจารณาโดยไม่ชักช้า หากเห็นด้วยกับคำอุทธรณ์ให้แจ้งให้ที่ปรึกษาอิสระหรือที่ปรึกษานิติบุคคลทราบภายในสามสิบวันนับแต่วันที่ได้รับอุทธรณ์ถ้าสำนักงานไม่เห็นด้วยกับคำอุทธรณ์ให้รายงานความเห็นพร้อมเหตุผลไปยังปลัดกระทรวงการคลังภายในกำหนดเวลาตามวรรคหนึ่งให้ปลัดกระทรวงการคลังพิจารณาคำอุทธรณ์ภายในสามสิบวันนับแต่วันที่ได้รับรายงานถ้ามีเหตุจำเป็นไม่อาจพิจารณาให้แล้วเสร็จได้ทันภายในกำหนดเวลาดังกล่าวให้มีหนังสือแจ้งผู้อุทธรณ์ทราบก่อนครบกำหนดเวลาดังกล่าวในการนี้ให้ขยายระยะเวลาพิจารณาอุทธรณ์ออกไปได้ไม่เกินสามสิบวันนับแต่วันครบกำหนดระยะเวลาดังกล่าวหมวด ๗การให้บริการข้อมูล ข้อ ๒๗ให้สำนักงานแสดงข้อมูลการขึ้นทะเบียนที่ปรึกษาไว้ในฐานข้อมูลระบบเครือข่ายสารสนเทศและทะเบียนที่ปรึกษาโดยเผยแพร่และให้บริการข้อมูลดังกล่าวเพื่อเป็นการส่งเสริม และให้ข้อมูลที่เป็นประโยชน์แก่หน่วยงานของรัฐภาคเอกชน และประชาชนทั่วไปบทเฉพาะกาล ข้อ ๒๘ให้ที่ปรึกษาอิสระและที่ปรึกษานิติบุคคลที่ได้ขึ้นทะเบียนก่อนวันที่กฎกระทรวงนี้ใช้บังคับดำเนินการยื่นคำขอขึ้นทะเบียนตามกฎกระทรวงนี้ภายในหนึ่งร้อยยี่สิบวันนับแต่วันที่กฎกระทรวงนี้ใช้บังคับในกรณีเช่นนี้ ให้หนังสือรับรองที่ออกก่อนวันที่กฎกระทรวงนี้ใช้บังคับยังคงมีสิทธิตามเงื่อนไขและระยะเวลาตามที่กำหนดไว้ในหนังสือรับรองจนกว่าสำนักงานจะออกหนังสือรับรองการขึ้นทะเบียนให้ตามหลักเกณฑ์และวิธีการที่กำหนดในกฎกระทรวงนี้แต่ทั้งนี้ต้องไม่เกินหนึ่งร้อยแปดสิบวันนับแต่วันที่กฎกระทรวงนี้ประกาศในราชกิจจานุเบกษาและไม่ให้นำกำหนดเวลาการพิจารณาขึ้นทะเบียนตามข้อ ๑๕ มาใช้บังคับกับกรณีนี้เมื่อพ้นกำหนดเวลาการยื่นคำขอขึ้นทะเบียนตามวรรคหนึ่งให้หนังสือรับรองนั้นสิ้นผลและให้ที่ปรึกษาอิสระและที่ปรึกษานิติบุคคลดำเนินการขอขึ้นทะเบียนใหม่ตามหลักเกณฑ์และวิธีการที่กำหนดในกฎกระทรวงนี้ให้ไว้ณ วันที่ ๒๓ สิงหาคม พ.ศ. ๒๕๖๐อภิศักดิ์ ตันติวรวงศ์รัฐมนตรีว่าการกระทรวงการคลังหมายเหตุ:- เหตุผลในการประกาศใช้กฎกระทรวงฉบับนี้ คือโดยที่พระราชบัญญัติการจัดซื้อจัดจ้าง และการบริหารพัสดุภาครัฐ พ.ศ. ๒๕๖๐บัญญัติให้ที่ปรึกษาที่จะเข้าร่วมการเสนองานกับหน่วยงานของรัฐต้องเป็นที่ปรึกษาที่ได้ขึ้นทะเบียนไว้กับศูนย์ข้อมูลที่ปรึกษากระทรวงการคลัง ทั้งนี้วิธีการยื่นขอขึ้นทะเบียนที่ปรึกษาคุณสมบัติและลักษณะต้องห้ามการเพิกถอนรายชื่อออกจากทะเบียน และอัตราค่าธรรมเนียมการขอขึ้นทะเบียน รวมทั้งหลักเกณฑ์และวิธีการอุทธรณ์และการพิจารณาอุทธรณ์ในกรณีที่ศูนย์ข้อมูลที่ปรึกษากระทรวงการคลังไม่ขึ้นทะเบียนให้เป็นที่ปรึกษาให้เป็นไปตามที่กำหนดในกฎกระทรวงจึงจำเป็นต้องออกกฎกระทรวงนี้ชวัลพร/อัญชลี/จัดทำ๒๕ สิงหาคม๒๕๖๐นุสรา/ตรวจ๑๒ กันยายน๒๕๖๐[๑] ราชกิจจานุเบกษาเล่ม ๑๓๔/ตอนที่ ๘๖ ก/หน้า ๒๒/๒๓ สิงหาคม ๒๕๖๐